સારવારમાં રંગોના ઉપયોગ વિશે વાત કરતાં સાઇકોલોજિસ્ટ ડૉ. પ્રશાંત ભિમાણી કહે છે, “બે પ્રકારના રંગો છે, એક સહપ્રેરક અને બીજા શાંતિપ્રેરક રંગો. ડિપ્રેશનમાં રહેલા લોકો માટે સહપ્રેરક રંગો વધુ ઉપયોગી થાય છે, ખાસ કરીને પીળો રંગ, નારંગી વગેરે. મારા ક્લિનિક પર વેઇટિંગ લૉન્જમાં મેં પીળો ખાસ એ વાતને ધ્યાનમાં રાખીને કરાવ્યો છે. એન્ઝાયટીવાળા દર્દીને શાંત કરવા માટે વાદળી જેવા શાંતિપ્રેરક રંગો કામ લાગે છે. જોકે દરેક દર્દીમાં અમે રંગની સારવાર નથી આપતા પણ જે દર્દી સ્ટ્રેસમાં હોય પણ સમજુ અને સંવેદનશીલ હોય તેમને અમે અમુક રંગો વચ્ચે રહેવાની ભલામણ કરીએ છીએ.”